"Ühenduses" dr Charles Stanleyga.
Et evangeelium leviks kõikjale.
Kõik teevad vigu.
Olin ühe inimesega pikaajalises suhtes,
kuigi teadsin, et see pole Jumala tahe.
See võttis mult jõu, tegi mind väga õnnetuks.
Ma ei osanud lahti lasta.
Lõpuks ma ei suutnud enam. Ütlesin: "Issand, võta see."
Ma poleks vastu pidanud, kui poleks olnud dr Stanleyt.
Oli päevi, kui ma kuulasin teda üha uuesti ja uuesti.
Kui miski jäi vahele, kerisin tagasi.
Jumalale alistumisega kaasneb üks hea asi.
Olen palunud, et Ta ümbritseks mind tugevate usuõdedega,
kes võtaks mind sellisena, nagu olen.
Tuleb aga ka ise vaeva näha,
mitte arvata, et teised teevad kogu töö ära.
Tervenemine on sinu enda kätes.
Minu ja Lindsey sõprus sai alguse paar aastat tagasi.
Ma nägin temas teatud moel iseennast.
Ka tema oli üksikema väikeste lastega.
Vähesed leiavad tuge.
Just toetus on see, mida noor ema kõige enam vajab.
Tugivõrgustik kannab sind rasketest aegadest läbi.
Tahtsin olla osa Lindsey tugivõrgustikust.
Olen oma nahal tundnud, kui raske on olla üksi,
ega taha, et keegi peaks sama kogema.
Iga päev tuleb ette takistusi, proovilepanekuid,
aga me pole üksi.
Veel julgustavaid lugusid leiad aadressilt intouch.org/stories.
Täna saates: "Meie jälje suurus"
Mis on su elu eesmärk?
"Mida sa selle all mõtled?"
Kas su elu eesmärk on lihtsalt elu nautida,
teiste vastu hea olla
või midagi suurt saavutada?
Või on su eesmärk hoopiski vastu pidada?
Kas asjad on läinud nii,
et igast päevast on saanud otsekui piin?
Kui suudad veel ühe päeva, nädala vastu pidada,
on elu eesmärk täidetud.
Võib-olla on su elu eesmärk asjad, mida tahaksid saavutada,
või äkki on su elu eesmärk hoopis täita Jumala eesmärki ja tahet.
Kõige kurvem on see, et paljudel ei ole eesmärki.
Neil on küll eesmärk tänaseks, järgmiseks nädalaks või aastaks,
aga tõelist eesmärki nende elul pole.
Kui küsida, mille nimel nad elavad,
tuleb vastuseid ilmselt mitu.
Ainult Jumala laps, kes mõistab kristliku elu tähendust,
kes mõistab elu tähendust, Jumala eesmärgi tähendust,
võib öelda: "Ma elan selleks, et täita Tema eesmärki ja plaani."
Mõtle, mida kõike Jumal on sulle andnud:
oskuseid, võimeid, andeid.
Miks Ta need on andnud?
Selleks et teha midagi sinu sees ja sinu kaudu,
et sinu ja Tema suhe kasvaks.
Jumalal on igaühe jaoks eesmärk ja plaan.
Kui selle avastad,
saab su elu ühtäkki väga kindla ja piiritletud eesmärgi.
Sa ei kuluta enam oma aega, vaeva ega raha.
Sa hakkad elama kindla eesmärgiga.
Mõned on väga passiivsed.
Nad kulgevad, teevad seda, mida elu ette annab.
Nende elu on kitsas.
Tegutsemise mõttes on see lai,
kuid tõelisi saavutusi ega püsivat väärtust sel pole.
Tahan täna rääkida meie jälje suurusest.
Me kõik jätame mingi jälje.
Me kõik mõjutame.
Paljud elavad selleks, et avaldada muljet.
Jumal tahab, et meie elu muudaks midagi,
et see jätaks teiste inimeste ellu sügava jälje.
Teeme lahti Matteuse 5. peatüki.
Jeesus annab siin otse mõista,
kuidas peaksime elama.
Niisiis, Matteuse 5:13.
See on jutluse teine osa, kus räägime uskliku jäljest.
Eelmine kord rääkisime kustumatu jälje jätmisest,
täna räägime jälje suurusest
ehk sellest, kui suur on meie elu mõju ning kuidas see kõik toimub.
Jeesus räägib alates Matteuse 5:13-st:
"Teie olete maa sool.
Aga kui sool läheb läägeks, millega saab siis teha seda soolaseks?
Ei see kõlba enam millekski muuks kui visata inimeste jalgade tallata.
Teie olete maailma valgus.
Ei saa jääda märkamatuks linn, mis on mäe otsas.
Ega süüdata ka lampi ja panda vaka alla, vaid lambijalale,
nii et selle valgus paistab kõigile majasolijatele.
Nõnda paistku teiegi valgus inimestele,
et nad teie häid tegusid nähes ülistaksid teie Isa, kes on taevas."
Ta annab väga lihtsa korralduse:
"Teie olete maa sool. Teie olete maailma valgus."
Ta ei ole öelnud: "Te võiksite, saaksite olla."
Iga usklik on maa sool ja maailma valgus.
Mõtle sellele.
Jälje jätmiseks, millegi muutmiseks peab soolama.
Sool maitsestab, säilitab, tungib läbi, levib.
See mõjutab kõike, kuhu seda raputatakse.
Piiblis öeldakse, et soola teeb kasutuks ainult üks asi.
Jeesus ütleb, et selleks on mustus.
Kui koguti soola, tuli sellega kaasa ka mustust.
Sool polnud enam puhas, see oli maitsetu.
See visati teele, kus inimesed seda tallasid.
Jeesus ütleb, et soola teeb selliseks mustus.
Meie elult võtavad soolasuse, mõjuvõimu need asjad,
mis sinna ei kuulu.
Patune elu on sama mis must sool.
Maitsetu, must, nüri ja seetõttu ebatõhus.
Seejärel: "Teie olete maailma valgus."
Jeesus ütles ju: "Kuni mina olen maailmas, olen ma maailma valgus."
Ta läks aga Isa juurde ja istus Tema paremale käele.
Nüüd oleme meie maailma valgus.
Iga uskliku sees elab Issand Jeesus Kristus.
Meie oleme maailma valgus. Ta kutsub meid Kristuse ihuks.
Meie ise pole valgus, aga me peegeldame Teda.
Kuu ise ei anna valgust, ta peegeldab päikesevalgust.
Meie oleme nagu kuu, kes peegeldab Issanda Jeesuse valgust.
Ta elab meie sees.
Oma jutu, käitumise, iseloomuga
peegeldame enda sees elavat Kristust.
Ta kutsub meid maailma valguseks.
Valgus toob päevavalgele, ajab välja pimeduse.
Valgus näitab suunda ja hoiatab ohu eest.
Sama mõttekäiku võib kasutada ka patu korral,
mis mõjutab usklikku, kes peaks olema sool.
Patt ei lase valguskiiri läbi.
Patt on nagu tahm laterna seintel.
Mida paksem tahmakiht, seda vähem on näha valgust.
Patt ei sobi uskliku ellu, sest see vähendab mõju,
mida ta teistele avaldab.
Jeesus kutsub meid maa soolaks ja maailma valguseks.
Me peaksime jätma teiste inimeste ellu jälje.
Paljud inimesed tahavad elada rahulikult oma elu,
hoiduda probleemidest.
Neile lähevad korda nende enda vajadused, igatsused,
tahtmised, soovid, käimised-tegemised.
Nende mõtlemine piirab nende elu.
Kuigi vahemaade mõttes on nende elus avarust,
siis hingeliselt, vaimselt seda pole.
Nad puutuvad inimestega iga päev kokku,
kuid neil pole mingit huvi kedagi sügavalt mõjutada.
"Las nad olla, tahan elada oma elu.
Kui saan kõik, mida tahan, ei huvita mind teiste probleemid."
Täiesti asjakohatu suhtumine.
Jeesus mitte ei soovitanud olla sool ja valgus,
vaid Ta ütles, et me oleme maa sool ja maailma valgus.
Me peame jätma jälje, olema mõjutajad.
Kokkupuude meiega peaks inimesi jäädavalt muutma.
Jeesus Kristus, kes elab meie sees ja tegutseb meie kaudu,
jätab jälje kõikjal, kus me viibime.
Näiteks lapsevanem
võib võtta eesmärgiks õpetada lastele teatud põhimõtteid,
et nad õpiksid jumalakartust.
See on eesmärgistatud mõjutamine. Jutt käib usklikest, inimestest,
keda Jeesus kutsub maa soolaks, maailma valguseks.
Ütle mulle ühte asja.
Keda sa mõjutad?
Kelle ellu jätad kustumatut jälge?
Vaimulikku jälge?
Kas kokkupuude sinuga muudab kellegi jaoks midagi?
Kas sinu tundmine muudab kellegi jaoks midagi?
Kas sinu jälgimine, kuulamine muudab midagi?
Kas sinu olemasolu,
juuresolek muudab kellegi jaoks midagi?
Samuti küsi endalt, kes mõjutab sinu elu.
Milline on tema jutt?
Kuidas ta käitub? Milline on tema iseloom?
Kellel oled lasknud end mõjutada?
Kellel oled lasknud endasse jälje jätta?
Kes muudab su elu? Kas ta teeb seda paremaks või halvemaks?
Kas keegi mõjutab sind Jumalast eemale minema
või Jumalale lähemale tulema,
tekitama su südames Jumala järele suuremat nälga?
Kuidas mõjutame meie teisi ja kuidas mõjutavad nemad meid?
Nagu Piiblist selgub, ei taha Jeesus,
et oleksime sool ja valgus omaenda mullis.
Ta tahab, et meie mõju ulatuks kaugemale.
Kujuta ette, et seisad jõekaldal.
Võtad väikese kivi ja viskad vette. Mis juhtub?
Käib sulpsatus ja vees tekivad ringid.
Need lähevad üha suuremaks, kuni veepind on taas sile.
Kivi suurus loeb.
Väike kivi tekitab üksikuid lained.
Suurem tekitab rohkem.
Korralik kamakas tekitab suuri laineid, mis kanduvad kaugele.
Mõtleme nüüd, millist elu Jeesus tahab, et me elaksime.
Mitte vette poetatud liivatera elu.
Kui palju laineid liivatera tekitab?
Vaevalt midagi.
Väikese võnkumise.
Kas tahad elada elu,
mis on nagu liivatera, mis tekitab vaid kergeid võnkumisi?
Või peaks see olema nagu telliskivi?
Nagu kivikamakas?
Või nagu mägi?
Elu, mis tekitab nii suuri laineid,
et see tungib tulvaveena kellegi ellu.
Kindlasti tahad, et su elu jätaks jälje vähemalt kellegi ellu.
Võid mõelda: "Ma pole kindel, kas mu tunnistus üldse midagi muudab."
Teeme asja lihtsaks.
Annan sulle paar nippi.
Võtame selle väikese võnke, iseendale elamise,
sinu huvid ja ainult sind puudutavad asjad.
See võnge peaks kasvama.
Väikestest lainetest peaksid saama suured.
Suurtest lainetest peaks saama tulvavesi, mis uhub üle kellegi elu.
See ei pea haarama kogu maailma, kuigi võib.
Väikesed võnked, mille sa tekitad, peaks kasvama suurteks laineteks.
On üks lihtne asi, mida saad teha.
Jumal on teinud nii,
et meie igaühe elu lained võivad kanduda väga kaugele,
tekitada palju suuremaid ringe.
Üks on palvetamine.
Kas Jumal vastab palvetele? Jah.
Kas palve võib puudutada ka teises maailma otsas olevat inimest? Jah.
Kui sa räägid Jumalaga,
kas Ta kuuleb ja vastab su palvele
ning teeb kellegi elus midagi? Jah!
Kui kaugele võivad su lained levida?
Maailma otsani.
Kui sa põlvitad palves, levivad need maailma kaugeimasse otsa.
Sa võid jõuda maailma kaugeimasse nurka
oma elutoas, magamistoas.
Oma palvekambris, kus tahes,
kus sa kellegi elu pärast palvetad.
Kui tahad, et su elu jätaks teise inimesse sügava jälje,
siis võta kätte ja hakka tegema seda,
mis muudab tema elu rohkem kui miski muu -
hakka rääkima kõikvõimsa Jumalaga.
Ta kuuleb su palveid ja muudab inimese elu.
Samuti sõnad.
Mõnikord piisab paarist sõnast, et kellegi elu muuta.
See võib välja näha nii:
lähed inimese juurde, kes on masenduses ja õnnetu,
murekoorma all, ning ütled talle:
"Tea, et oled mulle kallis ja hinnaline.
Tean, et sul on praegu raske. Ma palvetan su eest.
Sa tuled sellest välja.
Sa tuled, sest Jumal aitab sind, julgustab sind.
Ta teab su vajadusi ja täidab need kõik.
Võid selles kindel olla, sest Ta armastab sind."
"On sellest ka mingit kasu?"
Küsin vastu.
Pane end tema olukorda:
su meel on must, sa ei suuda maksta üüri, autolaenu,
su abikaasa on ära läinud, sa ei tea, mida edasi teha...
Siis tuleb keegi ja ütleb sedasama sulle.
Sõnade jõud.
Mõnikord paar sõna, mõnikord rohkem.
Mõnikord kuuldud sõnum või räägitud sõnum.
See mõjub.
Kui tahad jälge jätta, mõtle järgmisele.
Me tuleme igal pühapäeval kogudusse kokku.
Kui sa annad raha Issanda koguduse tööks,
siis see on tunnistuseks.
Sa ei tea, kui kaugele see tunnistus levib,
aga kaugemale, kui sa arvad.
Sa jätad jälje, annad tunnistust kellegi teise kaudu,
kes viib evangeeliumi sinna, kuhu sina ei saa minna.
Ära kunagi alahinda seda,
millise jälje sa võid jätta oma töökohal või ükskõik kus.
Kui teed seda Jumala auks,
kuuletud Talle, siis oled soolaks ja valguseks.
Ta ei eelda meilt kõigilt sama.
Mul ei ole paljusid oskusi.
Mul pole enamikke oskusi, mis on teistel.
Neid saab kasutada Jumala auks, ja Jumal teeb midagi.
Maailm ei pruugi neid inimesi tunda, aga Jumal tunneb.
Loeb see, et Jumal teab, mida sa teed.
Oled soolaks seal, kuhu Jumal on su pannud.
Oled valguseks seal, kuhu Jumal on su pannud.
Tänu sellele kaob pimedus inimeste elust kõikjal.
Tuleb päev, kui meid vaatavad miljonid inimesed,
sest neil on nälg Jumala järele.
Nad igatsevad tunda Päästjat Jeesust.
Maailm on näljane, sest kõikjal on nii palju valu, hädasid, raskusi, kannatusi,
vaesust, haigusi ja mida kõike veel.
Inimesed on avatumad.
See tähendab, et nüüd on aeg olla soolaks, valguseks
enam kui kunagi varem.
Kust alustada? Siitsamast.
Oma oskuste, võimete ja andidega.
Jumal on ette näinud, et sinu jälje suurus...
Kuula. Jumal on ette näinud, et sinu jälje suurus vastab sellele,
milliseid võimeid, oskusi, andeid, ande ja võimalusi Ta sulle annab.
Mõne jälg on suurem kui teise oma.
See aga tähendab, et mida rohkem ande, andeid, oskusi ja võimalusi,
seda suurem on ka vastutus.
Emade puhul on tihti nii,
et nad ei pea end võimeliseks midagi muutma.
Mustad nõud ja riided vajavad pesemist...
Majapidamistööd vajavad tegemist.
Lisaks päevatöö.
Muidugi mõtlen esimesena oma emale.
Jälg, mille ta on jätnud...
Seda ei saa sõnadesse panna.
Mitte keegi teine pole jätnud sellist jälge.
Ta käis koolis ainult kuuenda klassini.
Ma ei saanud temalt palju teadmisi,
aga ma nägin
ja tundsin.
Ja see on muutnud jäädavalt mu elu.
Ta töötas tekstiilivabrikus, sai nädalas kaheksa eurot.
Meil olid riided seljas, külmikus natuke süüa.
Keegi ei tundnud teda,
aga mina tundsin.
Ta mõjutas mind niivõrd,
et mul poleks mõttessegi tulnud
Jumalale vastu hakata
ja hoiduda Tema plaanist.
Ma nägin seda temas.
Kui tal polnud midagi,
jäi ta ustavaks, kuulekaks elavale Jumalale.
Ta põlvitas mu voodi ääres igal õhtul ja palvetas minuga.
Ta ei rääkinud mulle, kuidas palvetada.
Õppisin seda tema läheduses.
Kui olin väike.
Kui olin juba suur ja tulin ülikoolist,
oli ema taas minu voodi ääres põlvili.
Ta palvetas, rääkis Jumalaga, ütles mu nime, mis praegugi kõrvus kõlab.
Kes see Rebecca oli?
Pole tähtis. Loeb see, et oli üks töötav ema.
Nagu tänapäeval öeldakse, üksikema.
Kutsu, kuidas tahes.
Tähtis on see, et ta oli soolaks, valguseks.
See pole valik, vaid korraldus.
"Kust ma tean,
kui suure jälje ma olen jätnud?"
Ega ei teagi, ja pole vaja teada.
Pole sinu asi, kui suur see on.
Meile meeldib mõõta.
Meile meeldib oma õnnestumiste üle arvet pidada.
See pole piibellik.
Peaksime lihtsalt elama,
kuuletudes Talle iga päev, lastes Tal välja paista.
Arvepidamisega tegeleb Tema. Sina ei oskaks seda nagunii.
Kuidas pidada arvet teiste elus toimunud muutuste üle,
millest nad ei räägi?
Võib juhtuda, et nad näevad neid alles hiljem.
Tahan lihtsalt öelda, et ära jäta kasutamata eesõigust
lasta iga päev Jumala Pojal Jeesusel
elada sinus ja paista sinust välja nii,
et kes sinuga kokku puutub, tahab teada, kust tuleb su tugevus.
Meie elu valgus, hinge värskus, südame rõõm
ning rahu, mis paeluvad meid iga päev.
Jeesus kutsub meid olema soolaks ja valguseks.
Küsimus on, kui tugev on su sool,
kui ere on su valgus.
Kas su elus on midagi, mis teeb soola mustaks,
võtab tunnistuse väe?
Kas miski summutab su valgust, võtab tunnistuse väe?
Siis puhasta end.
Palu, et Jumal puhastaks su elu ja paneks laterna põlema suure leegiga,
teeks soola teravaks ja tõhusaks.
Las Tema hoolitseb selle eest, mida see korda saadab.
Ära proovi loendada, mõõta. See pole võimalik.
Seda mõõdetakse alles Kristuse kohtujärje ees,
kus anname vastust oma elu eest. Ja me hämmastume.
Võib-olla hämmastume võimalustest, mille oleme käest lasknud.
Võib-olla hämmastume ka võimalustest, mida oleme kasutanud.
Ühel päeval peame andma vastust.
Kõige hullem on seista pärast surma Jumala Poja ees,
Jeesuse ees, kes suure armastuse pärast on sinu eest ristil surnud,
vaadata tagasi ning näha,
et oled lasknud minna kõige suuremal võimalusel.
Oleksid võinud olla Jeesuse Kristuse tunnistaja ühele, kahele või paljudele.
Sina oled sool ja valgus.
Küsimus on, kas oled valmis olema kõige soolasem sool,
kõige eredam valgus.
Nii, et sinu jäetud jälg on suurem kõige julgematest unistustest.
Isa, oleme südamest tänulikud,
et oled andnud meile lihtsa sõna.
Sa oled öelnud, et me oleme sool ja valgus. Seda mõistab igaüks.
Palun täna, et Püha Vaim
laseks sel tungida meis niivõrd sügavale,
et juba enne, kui siit lahkume,
oleks meil südant teiste jaoks.
Kui homme tööle läheme,
teeme seda mõttega, et sa igatsed meis särada.
Olgu meie süda ja motiivid puhtad,
oodaku me põnevusega, mida sa meie kaudu teiste elus teed.
Mitte ainult täna, vaid ka homme ja edaspidi.
Terve elu ja igaviku. Jeesuse nimel, aamen.
Kui saade on olnud sulle õnnistuseks,
külasta meie kodulehte intouch.org.
"Ühenduses" juhib inimesi kõikjal maailmas Jumala tundmisse
ja ehitab üles kohalikku kogudust.
Saadet toetab In Touchi organisatsioon
ning see on saanud teoks Jumala armu, palvete ja annetuste toel.
Tõlge: Karin Reisko